Title: ประกาศคณะกรรมการบริหารกองทุนจัดรูปที่ดินเพื่อพัฒนาพื้นที่ เรื่อง กำหนดหลักเกณฑ์ วิธีการ และเงื่อนไขในการถือกรรมสิทธิ์ มีสิทธิครอบครองและมีทรัพยสิทธิต่าง ๆ ก่อตั้งสิทธิ หรือกระทำนิติกรรมทั้งในและนอกราชอาณาจักร พ.ศ. 2554

ประกาศคณะกรรมการบริหารกองทุนจัดรูปที่ดินเพื่อพัฒนาพื้นที่
เรื่อง
กำหนดหลักเกณฑ์ วิธีการ และเงื่อนไขในการถือกรรมสิทธิ์ มีสิทธิครอบครอง
และมีทรัพยสิทธิต่าง
ๆ ก่อตั้งสิทธิ หรือกระทำนิติกรรมทั้งในและนอกราชอาณาจักร
พ.ศ.
๒๕๕๔[๑]

อาศัยอำนาจตามความในมาตรา ๗๗ (๑) (๒) และมาตรา ๘๑ (๒)
แห่งพระราชบัญญัติจัดรูปที่ดินเพื่อพัฒนาพื้นที่ พ.ศ. ๒๕๔๗
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบมาตรา ๓๓ มาตรา ๔๑ และมาตรา ๔๒ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย คณะกรรมการบริหารกองทุนจัดรูปที่ดินเพื่อพัฒนาพื้นที่โดยความเห็นชอบของคณะกรรมการจัดรูปที่ดินเพื่อพัฒนาพื้นที่
จึงออกประกาศไว้ ดังต่อไปนี้

ข้อ ๑  ในประกาศนี้
กองทุน หมายความว่า
กองทุนจัดรูปที่ดินเพื่อพัฒนาพื้นที่
คณะกรรมการบริหารกองทุน หมายความว่า
คณะกรรมการบริหารกองทุนจัดรูปที่ดินเพื่อพัฒนาพื้นที่
ประธานคณะกรรมการบริหารกองทุน หมายความว่า
ประธานคณะกรรมการบริหารกองทุนจัดรูปที่ดินเพื่อพัฒนาพื้นที่

ข้อ ๒  ให้ประธานคณะกรรมการบริหารกองทุนรักษาการตามประกาศนี้
ในกรณีประกาศนี้มิได้กำหนดวิธีปฏิบัติในกิจการใดไว้ ให้ถือปฏิบัติตามกฎหมาย
ระเบียบ ข้อบังคับ หรือคำสั่งของทางราชการโดยอนุโลม

หมวด
๑
หลักเกณฑ์
วิธีการ และเงื่อนไขในการถือกรรมสิทธิ์ มีสิทธิครอบครอง
และมีทรัพยสิทธิต่าง
ๆ ของกองทุน

ข้อ ๓  การถือกรรมสิทธิ์
มีสิทธิครอบครองและมีทรัพยสิทธิในที่ดินและสิ่งก่อสร้างที่มีราคาตั้งแต่หนึ่งล้านบาทขึ้นไปตามราคาประเมินทุนทรัพย์
เพื่อเรียกเก็บค่าธรรมเนียมจดทะเบียนสิทธิและนิติกรรมตามประมวลกฎหมายที่ดิน
ให้จัดให้มีการประเมินราคาโดยผู้ประเมินราคาทรัพย์สินตามที่สมาคมผู้ประเมินราคาทรัพย์สินแห่งประเทศไทยและสมาคมผู้ประเมินราคาอิสระไทยร่วมกันกำหนดและได้รับความเห็นชอบจากคณะกรรมการบริหารกองทุน

ข้อ ๔  กองทุนอาจจะได้มาซึ่งกรรมสิทธิ์
มีสิทธิครอบครองและทรัพยสิทธิในทรัพย์สินต่าง ๆ ที่มีภาระติดพัน
จะต้องได้รับความเห็นชอบจากคณะกรรมการบริหารกองทุน

หมวด
๒
หลักเกณฑ์
วิธีการ และเงื่อนไขการก่อตั้งสิทธิหรือกระทำนิติกรรมใด ๆ
ทั้งในและนอกราชอาณาจักร

ข้อ ๕  การก่อตั้งสิทธิหรือกระทำนิติกรรมที่เกี่ยวข้องกับกิจการของกองทุนนอกราชอาณาจักร
ต้องได้รับความเห็นชอบจากคณะกรรมการบริหารกองทุน

ข้อ ๖  การก่อตั้งสิทธิหรือกระทำนิติกรรมของกองทุนที่ต้องมีการประเมินราคาทรัพย์สินโดยผู้ประเมินราคาทรัพย์สินตามที่สมาคมผู้ประเมินราคาทรัพย์สินแห่งประเทศไทยหรือสมาคมผู้ประเมินราคาอิสระไทยร่วมกันกำหนดและได้รับความเห็นชอบจากคณะกรรมการบริหารกองทุนในกรณี
ดังต่อไปนี้
(๑) ซื้อ ขาย แลกเปลี่ยน ให้ จำนอง หรือกระทำนิติกรรมใด ๆ
ที่จะส่งผลต่อกรรมสิทธิ์หรือการใช้ประโยชน์ในอสังหาริมทรัพย์ที่มีมูลค่าเกินหนึ่งล้านบาท
(๒) ซื้อขายทรัพย์สินที่มีเงื่อนไขหรือภาระติดพัน
(๓) ก่อให้เกิดภาระติดพันใด ๆ ในอสังหาริมทรัพย์
(๔) ค้ำประกันใด ๆ ที่อาจมีผลให้กองทุนต้องถูกบังคับชำระหนี้
(๕)
ให้เช่าหรือเช่าสังหาริมทรัพย์มีกำหนดระยะเวลาเกินหกเดือนหรืออสังหาริมทรัพย์มีกำหนดระยะเวลาเกินสามปี
(๖) รับหรือให้โดยเสน่หาที่มีเงื่อนไขหรือมีภาระติดพัน
(๗) ประนีประนอมยอมความ หรือตกลงระงับข้อพิพาทโดยวิธีอนุญาโตตุลาการ

ทั้งนี้ ตั้งแต่บัดนี้เป็นต้นไป

ประกาศ ณ วันที่ ๑๖ มีนาคม พ.ศ. ๒๕๕๔
วิเชียร  ชวลิต
ปลัดกระทรวงมหาดไทย
ประธานกรรมการบริหารกองทุนจัดรูปที่ดินเพื่อพัฒนาพื้นที่

ปริยานุช/จัดทำ
๑๐
พฤษภาคม ๒๕๕๔

ณัฐวดี/ตรวจ
๑๐
พฤษภาคม ๒๕๕๔

ศิรวัชร์/ปรับปรุง
๒
สิงหาคม ๒๕๖๐

[๑]
ราชกิจจานุเบกษา เล่ม ๑๒๘/ตอนพิเศษ ๔๗ ง/หน้า ๖๒/๒๔ เมษายน ๒๕๕๔